SA atlete hoef nie weer oor klere te bloos | Netwerk24
Luke Davids in die nuwe Puma-drag wat Suid-Afrikaanse atlete sal dra wanneer hulle die land by internasionale byeenkomste verteenwoordig.
Trouens, Atletiek Suid-Afrika (ASA) het ’n groot hupstoot gekry in die aanloop tot die Spele in Tokio, met die plaaslike beheerliggaam wat die dienste van Puma bekom het as ’n borg. Alle atlete wat die land op internasionale byeenkomste verteenwoordig, sal vanaf April in dié klerevervaardiger se drag deelneem.
Vir atlete en ondersteuners behoort die Puma-drag aansienlik beter te lyk as die uitrustings waarmee 361 Degrees, ’n Chinese maatskappy, die Olimpiese span na die 2016 Spele in Rio de Janeiro gestuur het.
Toe het die Suid-Afrikaanse span opskrifte gehaal vir hoe ongemaklik en vreemd hul sweetpakke gelyk het. Dit was hopeloos te los en groot en hulle het soos “ninja turtles” by die openingseremonie gelyk.
Puma is geen vreemde gesig in atletiekkringe nie met Jamaika se atlete, waaronder Usain Bolt jare lank getel het, wat al sedert 2002 met hul handelsmerk op hul kleredrag deelneem.
Hulle klee ook die spanne van Noorweë, Switserland, Portugal, Kuba, die Bahamas, Trinidad en Tobago, Grenada en die Dominikaanse Republiek. Vooraanstaande atlete soos Karsten Warholm (400 m-hekkies), Armand Duplantis (paalspring) en Andre de Grasse (naellope) word ook persoonlik deur Puma geborg.
Suid-Afrika se Olimpiese span in hul onvleiende “ninja turtles”-sweetpakke by die openingseremonie in Rio de Janeiro in 2016. Foto: Getty Images
“Atletiek is nog altyd deel van Puma se erfenis. Ons is trots daarop om met ASA te kan saamwerk, een van die wêreld se voorste spanne te klee en help om atlete te ontwikkel vir môre se sukses,” het Pascal Rolling, hoof van sportbemarking vir Puma, in ’n verklaring gesê.
Aleck Skhosana, president van ASA, hoop dat Puma nog lank deel van die Suid-Afrikaanse atletiekfamilie sal bly.
“Dit is ’n plesier vir ASA om saam met een van die bekendste handelsname in die wêreld te werk,” het Skhosana gesê.
“Ons sien uit na ’n hartlike langtermynverhouding.”
Suid-Afrikaners wat reeds deur Puma geborg word, sluit in Rikenette Steenkamp, Wenda Nel, Gena Löfstrand, Henricho Bruintjies, Thando Roto en Luke Davids.
Puma is ook al sedert 2016 betrokke in Suid-Afrikaanse atletiek met die School of Speed-reeks, wat deur hom aangebied word.
Die eerste byeenkoms waar die Suid-Afrikaanse span in Puma-drag sal deelneem, is die Afrika-landloopkampioenskap vroeg in April.
Meer oor: Olimpiese Spele | Atletiek | Puma | Asa | Tokio | Saskok
Covid-19: ‘Mei spertyd om oor Spele te besluit’
Geskorste Olimpiër wil renjaer word
KYK: Barbie mik vir goud by Spele in Tokio